B. Bugár, podpredseda NR SR: (2005-12-14):
Nasledujúcim bodom je návrh rozpočtu Sociálnej poisťovne na rok 2006 (tlač 1363). Návrh rozpočtu uvedie predseda Rady riaditeľov Sociálnej poisťovne František Halmeš. Pán predseda, ak potrebujete sprievod, stačí povedať. Môžete, nech sa páči, máte slovo. F. Halmeš, predseda Rady riaditeľov Sociálnej poisťovne: Ďakujem. Vážený pán podpredseda, vážené panie poslankyne, páni poslanci, návrh rozpočtu Sociálnej poisťovne na rok 2006 spolu s rozpočtovým výhľadom na roky 2007 až 2010 sa predkladá na rokovanie Národnej rady v súlade s § 122 ods. 2 písm. f) zákona č. 461 Z. z. o sociálnom poistení v znení neskorších predpisov a tiež v súlade s rozpočtovými pravidlami verejnej správy a o zmene a doplnení niektorých zákonov. Hneď v úvode chcem povedať, že návrh rozpočtu bol zostavený v podmienkach zákona č. 461 o sociálnom poistení v znení neskorších predpisov účinných k termínu spracúvania materiálu pri premietnutí dopadov vyplývajúcich z vládou Slovenskej republiky schválenej novely tohto zákona, čo bolo v septembri tohto roka. Predloženiu tohto materiálu predchádzalo jeho prerokovanie v Rade riaditeľov Sociálnej poisťovne, v Dozornej rade Sociálnej poisťovne a spoločne so stanoviskom dozornej rady aj vo vláde Slovenskej republiky. Ku kvantifikácii jednotlivých ukazovateľov návrhu rozpočtu sa okrem vplyvu makroekonomických ukazovateľov, ktoré predikoval inštitút finančnej politiky ministerstva financií a dostupných štatistických údajov v oblasti hospodárstva a demografie, vychádzalo z údajovej základne Sociálnej poisťovne, z vývojových radov v oblasti príjmov a výdavkov v predchádzajúcich rokoch a z predpokladu, že do starobného dôchodkového sporenia sa do konca roka 2006 zapojí celkom 65 % z ekonomicky aktívnych obyvateľov, čo predstavuje približne 1,4 mil. sporiteľov. Už v súčasnosti je registrovaných takmer 1,1 mil. sporiteľov. Prepočty obsiahnuté v návrhu rozpočtu vychádzajú z očakávanej skutočnosti roka 2005 na základe údajov vývoja príjmov a výdavkov k 31. 8., kde zostatok finančných prostriedkov vo fondoch Sociálnej poisťovne k 31. 12. by mal predstavovať 9 864 041 000 korún. Celkové príjmy v bežnom roku, bez vplyvu druhého piliera, pretože rozpočet je spracovaný v obidvoch variantoch, predstavujú 131 mld. Sk a celkové výdavky 129 mld. korún. Bilančný rozdiel je plus 2,1 mld. korún. S vplyvom druhého piliara, teda so započítaním odlivu prostriedkov, ktoré idú na kontá sporiteľov v dôchodkových správcovských spoločnostiach, sú celkové príjmy 110,8 mld. korún, výdavky 129,3 mld. a bilančný rozdiel potom predstavuje sumu mínus 18,5 mld. korún. Z porovnania príjmov a výdavkov v roku 2006 v jednotlivých fondoch s vplyvom druhého piliera vyplýva, že vo všetkých základných fondoch okrem základného fondu starobného poistenia a základného fondu garančného poistenia by mala vyčíslená výška príjmov kryť výdavky. Deficit v dôchodkovom poistení vznikne „vo výške“ 40 416 478 000 korún. Po jeho navýšení o 6 877 825 000 korún, čo zodpovedá nutnému zostatku na zabezpečenie plynulosti výplat dôchodkových dávok, vznikne potreba krytia v dôchodkovom poistení „vo výške“ 47 294 303 000 korún. Na krytie tohto deficitu môže Sociálna poisťovňa z vnútorných zdrojov zabezpečiť z rezervného fondu solidarity 15 885 863 000 korún a zo základných fondov v nadväznosti na znenie príslušného paragrafu zákona o sociálnom poistení, ktorý umožňuje presun zdrojov z prebytkových do deficitných fondov 13 808 440 000 korún. Na zostávajúcich 17 miliárd 600 miliónov Sk bude potrebné poskytnutie finančnej výpomoci od štátu v zmysle príslušného paragrafu zákona o sociálnom poistení. Ide o zdroje, ktoré sú uložené v Štátnej pokladnici z privatizácie Slovenského plynárenského podniku. Po zohľadnení vplyvu návrhu zákona na doplnenie vládneho návrhu zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov schváleného 7. 12. 2005, bude znamenať zlepšenie bilancie v roku 2006 o 386,7 mil. Sk. Na uvedenej sume sa podľa vylepšenia bilančného rozdielu v nemocenskom poistení podieľa suma 176,7 mil. korún, v dôchodkovom poistení je to 190 mil. korún a v poistení v nezamestnanosti zlepšenie bilancie o 45 mil. korún a zhoršenie bilančného rozdielu v garančnom poistení o 25 mil. korún. Pani poslankyne, páni poslanci, v prípade, že v diskusii bude treba zaujať stanovisko k niektorým údajom, ktoré som uviedol, som na to pripravený. Prosím vás o podporu návrhu rozpočtu Sociálnej poisťovne.